VIIENDA KOOSSEISU

OTSUS

Haapsalu,			27. veebruar 2009 nr 
									EELNÕU

Loa andmine isikliku kasutusõiguse
ja kasutusvalduse lepingu sõlmimiseks
SA-ga Haapsalu Neuroloogiline
Rehabilitatsioonikeskus

Juhindudes asjaõigusseaduse § 641, § 155 lg 3, § 158, § 225, § 213, § 203, asjaõigusseaduse rakendamise seaduse § 154 lg 1, teeseaduse § 4 kohaliku omavalitsuse korralduse seaduse § 30 lg 1 p2, Haapsalu põhimääruse § 12 lg 1 p 43 ning haldusmenetluse seadusest, Haapsalu Linnavolikogu otsustab:
1.	Lubada linnavalitsusel sõlmida SA-ga Haapsalu Neuroloogiline Rehabilitatsioonikeskus (registrikood 90008123) kinnistu, aadressiga Sadama tn 20, Haapsalu, Läänemaa (kinnistusregistriosa nr 1599432, katastritunnus 18301:004:0025, pindala 5292 m2, sihtotstarve üldmaa), suhtes isikliku kasutusõiguse leping Haapsalu linna (registrikood 75012802) kasuks alljärgnevatel tingimustel:
1.1.	isiklik kasutusõigus seatakse tasuta promenaadi valgustuse, kaldarinnatise, drenaaži ja teekatte ehitamiseks;
1.2.	isiklik kasutusõiguse ulatus on 4 m lai, 106 m pikk ja pindalaga 424 m2, mis on skeemil tähistatud (otsuse lisa nr 1);
1.3.	 isiklik kasutusõigus seatakse tähtajaga tehnorajatiste likvideerimiseni;
1.4.	 Haapsalu linn tasub isikliku kasutusõiguse seadmisega kaasnevad kulud;
1.5.	 Haapsalu linnal on võimalik isiklikku kasutusõigust üle anda teistele isikutele;
1.6.	 Haapsalu linn tasub kahju kannatajatele tehnorajatiste ehitamisel, kasutamisel ja avarii korral võimaliku tekkiva kahju hüvitise;
1.7.	 Haapsalu linn võtab kohustuse projekteerida invaliididele juurdepääs merele väike ujuvvahendite kasutamiseks;
1.8.	 Haapsalu linn võtab kohustuse pärast isikliku kasutusõiguse esemete valmimist heakorrastama isikliku kasutusõiguse ala, kui kinnistu omanikuga ei lepita kokku teisiti, ning taastama igat liiki hooldus-, remondi- ja rekonstrueerimistööde lõpetamisel omal kulul tööde alustamisele eelnenud olukorra.

2.	Lubada linnavalitsusel sõlmida SA-ga Haapsalu Neuroloogiline Rehabilitatsioonikeskus (registrikood 90008123) kinnistu, aadressiga Sadama tn 20, Haapsalu Läänemaa (kinnistusregistriosa nr 1599432, katastritunnus18301:004:0025, pindala 5292 m2, sihtotstarve üldmaa), suhtes kasutusvalduse leping Haapsalu linna kasuks eesmärgiga kasutada teed avalikes huvides alljärgnevatel tingimustel:
2.1.	avalikult kasutatava tee ulatus 4 m lai, 106 m pikk ja pindala 424 m2 (otsuse lisa nr 1);
2.2.	avalikult kasutatav tee on kasutamiseks jalakäijatele;
2.3.	Haapsalu linn vastutab avalikult kasutatava tee märgistuse ja tähistuse eest;
2.4.	Haapsalu linn katab teehoiukulud;
2.5.	Haapsalu linn tagab avalikult kasutatava tee hooldamise korraldamise, korrashoiu ja remondi;
2.6.	Haapsalu linn kohustub arvama kasutusvalduse ulatuses oleva maa välja maksustatava maa hulgast;
2.7.	Haapsalu linna õigusi või kohustusi võib teostada teine isik;
2.8.	kinnistu omaniku ja Haapsalu linna kokkuleppel lõpeb tee avalik kasutamine, kande kustutamisega kinnistusraamatust;
2.9.	Haapsalu linn kannab kasutusvalduse seadmisega seotud kulud.

3.	Volitada aselinnapea Toivo Hein sõlmima Haapsalu linna nimel kinnistu koormamiseks isikliku kasutusõiguse ja kasutusvalduse seadmise lepingud.

4.	Otsus jõustub teatavakstegemisega.

5.	Otsuse peale võib esitada halduskaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Volikogu esimees
Andreas Rahuvarm

SELETUSKIRI
Eelnõule „Loa andmine isikliku kasutusõiguse ja kasutusvalduse lepingu sõlmimiseks SA-ga Haapsalu Neuroloogiline Rehabilitatsioonikeskus“

Haapsalu Linnavalitsus on korraldanud Haapsalu Promenaadi heakorrastuse eelprojekti, mille käigus taastatakse kaldakindlustus, rajatakse promenaadile uus valgustussüsteem, kogu pargiosas lahendatakse liigvee ärajuhtimine ning rajatakse uued jalutusteed ning heakorrastatakse. Antud projekt hõlmab kaldaala, mis lõunast algab linnuvaatlustornist ja lõpeb P. Tšaikovski pingi juures. Otstarbekas on kaldapromenaadi jätkata avalikes huvides kuni Promenaadi Hotellini. Selleks, et linn saaks ehitada avalikes huvides ja linna omandisse kuuluvaid tehnorajatisi SA Haapsalu Neuroloogiline Rehabilitatsioonikeskus kinnistule, on vaja seada isiklik kasutusõigus. Samuti selleks, et promenaadile ehitatav tee oleks avalikes huvides kõigile avatud, on vajalik sihtasutusega sõlmida eratee avalikuks kasutamiseks leping. Mõlemad õigused kantakse kinnistusraamatusse ja säilivad ka järgnevate kinnistuomanike puhul.
Taotluse sisu on linna õigus omada kinnistul Sadama tn 20 promenaadi valgustust, kaldarinnatist, drenaaži, teerajatist ning tee avalik kasutamine. Samuti teostada kõiki töid, mis on vajalikud tehnorajatiste ehitamiseks ning remontimiseks, korrashoiuks ja hooldamiseks.

Selleks, et eratee avalikuks kasutamiseks säiliks ka Sadama tn 20 järgmiste omanike suhtes, et ei peaks tegema uute omanikega uusi kokkuleppeid, on oluline, et leping oleks sõlmitud notariaalne ja kantud kinnistusraamatusse.

Peale vastavate asjaõiguslepingute sõlmimist ei ole ehitatavad tehnorajatised kinnisasja olulised osad, vaid kuuluvad linnale.

Kasutusõiguse seadmiseks on Vabariigi Valitsuse poolt kehtestatud vastavad tasud maaomanikele. Määratud ala ulatuses oleks aastatasu kehtiva korra järgi 26 krooni. Summa on tühine. Oleme arvestanud asjaoluga, et selle projekti teostumise korral tekkivad Haapsalu Neuroloogilise Rehabilitatsioonikeskuse külastajatel väga head võimalused kaldatee kasutamiseks ja võimalik on ka kaldarinnatiselt suunduda ujuvkaidele ning edasi paadisõidule merele.
Linnavalitsus teeb ettepaneku eelnõu otsusena vastu võtta.

Toivo Hein, aselinnapea
13.02.2009